## Uredba o izmjenama i dopunama Uredbe o unutarnjem ustrojstvu Ministarstva obrane

### NN 115/2007 (7.11.2007.), Uredba o izmjenama i dopunama Uredbe o unutarnjem ustrojstvu Ministarstva obrane

# VLADA REPUBLIKE HRVATSKE

**3363**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000,59/2001 i 199/2003, 77/2007) Vlada
Republike Hrvatske je na sjednici održanoj 2. studenoga 2007. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA OBRANE

Članak 1.

U Uredbi o unutarnjem ustrojstvu Ministarstva obrane (»Narod­ne novine«, broj
115/02, 182/03, 20/05 i 151/05) u članku 3. stavku 1., iza točke 2.a, dodaju se
točke 2.b, 2.c i 2.d koje glase:
»2.b Samostalni odjel za protokol,
2.c Samostalni odjel za sukcesiju vojne imovine,
2.d Samostalni odjel za vojni zračni promet«.

Članak 2.

U članku 4. riječi: »U sklopu protokolarnih aktivnosti Kabinet ministra obavlja
stručne, organizacijske i tehničke poslove civilnog i vojnog protokola i
ceremonijala za potrebe ministra, državnog tajnika, pomoćnike ministra,
načelnika Glavnog stožera, te generala i admirala u zemlji i inozemstvu. Također
obavlja poslove u svezi s programom za posebne svečane i druge prigode važne za
Ministarstvo, protokolarne poslove koji se odnose na posjete stranih ministara
obrane kao i načelnika glavnih stožera, te drugih dužnosnika i uglednika,
sudjeluje u organizaciji i usmjeravanju poslova u svezi s nazočnosti ministra
obrane, načelnika Glavnog stožera i ostalih visokih dužnosnika Ministarstva na
svečanostima u povodu obljetnica Domovinskog rata, kao i u ostalim prigodama na
koje se pozivaju najviši dužnosnici Ministarstva, te u suradnji s Vojnom
policijom vodi brigu o sigurnosti domaćih i stranih izaslanstava.«, brišu se.

Članak 3.

U članku 5. riječi: »obavlja poslove vezane uz vojnostegovne sudove i
tužiteljstva«, zamjenjuju se riječima: »obavlja poslove vezane uz rad Višeg
Vojnostegovnog suda«.

Članak 4.

U članku 6. stavku 1. podstavak d) mijenja se i glasi: »d) Viši vojnostegovni
sud«.

Članak 5.

Naslov iznad članka 16. i članak 16. mijenja se i glasi:

*»d) Viši vojnostegovni sud*
Članak 16.

Viši vojnostegovni sud je ustrojstvena jedinica koja odlučuje o žalbama protiv
rješenja donesenih u prvostupanjskom stegovnom postupku i o žalbama protiv
rješenja o udaljenju iz službe u skladu s posebnim zakonom.«.

Članak 6.

Iza članka 16.b, dodaju se članci 16.c, 16.d, 16.e, 16.f, 16.g, 16.h i 16.i i
naslovi iznad njih koji glase:

»2.b SAMOSTALNI ODJEL ZA PROTOKOL

*Članak 16.c*

Samostalni odjel za protokol obavlja stručne, organizacijske i tehničke poslove
civilnog i vojnog protokola i ceremonijala za potrebe ministra, državnog
tajnika, pomoćnike ministra u zemlji i inozemstvu te surađuje i koordinira s
protokolom Kabineta načelnika Glavnog stožera aktivnosti vezane za načelnika
Glavnog stožera, zamjenika načelnika te generale i admirale. Obavlja poslove u
svezi programa za posebne svečane i druge prigode važne za Ministarstvo,
protokolarne poslove koji se odnose na posjete stranih ministara obrane i drugih
dužnosnika i uglednika te surađuje i koordinira s protokolom Kabineta načelnika
Glavnog stožera posjete stranih načelnika Glavnog stožera, zamjenika načelnika,
zapovjednika NATO snaga te generala i admirala. Sudjeluje u organizaciji i
usmjeravanju poslova u svezi s nazočnosti ministra obrane, državnog tajnika,
načelnika Glavnog stožera, zamjenika načelnika te ostalih visokih dužnosnika
Ministarstva na svečanostima u povodu obilježavanja obljetnica iz Domovinskog
rata, kao i ostalim prigodama na koje se pozivaju najviši dužnosnici
Ministarstva te u suradnji s Vojnom policijom vodi brigu o sigurnosti domaćih i
stranih izaslanstava. Sudjeluje u organizaciji međunarodnih konferencija i
vojnih vježbi te surađuje i koordinira s ostalim ustrojstvenim jedinicama
Ministarstva, Glavnog stožera, Oružanih snaga te Ministarstvom vanjskih poslova
i europskih integracija i Ministarstvom unutarnjih poslova. Surađuje i
koordinira s protokolima Hrvatskog sabora, Predsjednika Republike Hrvatske,
Vlade Republike Hrvatske, Ministarstva vanjskih poslova i europskih integracija,
Ministarstva unutarnjih poslova, Ministarstva obitelji, branitelja i
međugeneracijske solidarnosti te sudjeluje u organizaciji obilježavanja državnih
blagdana i ostalih obljetnica i događaja značajnih za Republiku Hrvatsku.

2.c SAMOSTALNI ODJEL ZA SUKCESIJU VOJNE IMOVINE

*Članak 16.d*

Samostalni odjel za sukcesiju vojne imovine zadužen je za organiziranje,
usklađivanje i neposredno provođenje poslova sukcesije pokretne i nepokretne
imovine bivše JNA (vojne imovine). Odjel obavlja upravne i stručne poslove
sukcesije vojne imovine prihvaćene na temelju međunarodno preuzetih obveza
Republike Hrvatske koje proizlaze iz Zakona o potvrđivanju Ugovora o pitanjima
sukcesije, utvrđuje veličine i vrijednosti sveukupne diobene mase bivše JNA,
stvara dokumentacijske i kadrovske podloge za pregovore s drugim državama
slijednicama, organizira i usklađuje izradu prijedloga diobenih bilanci dijelova
imovine bivše JNA iz djelokruga rada pojedinih ekspertnih skupina, sudjeluje u
iniciranju i organiziranju konkretnog provođenja pregovora s drugim državama
slijednicama, pruža pomoć u razrješavanju svih spornih pitanja i problema
tehničke prirode na ekspertnoj razini, pruža ekspertnu potporu pri odlučivanju i
tijekom pregovora država slijednica oko utvrđivanja veličine, vrijednosti i
razdiobe diobene mase imovine bivše JNA odnosno pri donošenju odluka kojima se
verificira uređivanje financijskih potraživanja između država slijednica,
izrađuje strategiju pregovora s drugim državama slijednicama i istu provodi uz
suglasnost i potporu koordinatora Projekta sukcesije na državnoj razini te
surađuje s drugim tijelima državne uprave.

2.d SAMOSTALNI ODJEL ZA VOJNI ZRAČNI PROMET

*Članak 16.e*

Samostalni odjel za vojni zračni promet obavlja poslove u vezi sigurnosti vojnog
zračnog prometa, poslove vezane za certificiranje vojnih zrakoplova i vojnih
aerodroma te licenciranje vojnog zrakoplovnog osoblja, obavlja nadzor nad vojnim
zrakoplovima, vojnim aerodromima te letačkim i tehničkim osobljem, obavlja
upravne, nadzorne i druge stručne poslove koji se odnose na vojni zračni promet,
priprema nacrte prijedloga zakonskih i podzakonskih akata za djelatnosti vojnog
zrakoplovstva, za potrebe Ministarstva, utvrđuje pravna i operativna pitanja
vezana za korištenje zračnog prostora Republike Hrvatske, obavlja stalni stručni
nadzor i kontrolu nad letačkim, tehničkim i ostalim pomoćnim zrakoplovnim
osobljem u postrojbama Oružanih snaga, prati i analizira stanje vojnog zrač­nog
prometa, sudjeluje u vođenju pregovora i sklapanju međunarodnih ugovora po
pitanjima vojnog zračnog prometa, sudjeluje na međunarodnim skupovima i odborima
NATO-a, Eurocontrola te Europske komisije po pitanju vojnog zračnog prometa,
predstavlja Ministarstvo na sastancima s ostalim tijelima državne uprave po
pitanjima vojnog zračnog prometa, izučava vojna pitanja iz oblasti međunarodnih
ugovora i predlaže smjernice, priprema podloge i predlaže stručne programe
osposobljavanja vojnog zrakoplovnog i drugog stručnog osoblja u vojnom
zrakoplovstvu, izdaje potvrde o prihvaćanju certifikacije tipa (validacija
izvornog certifikata) za tipove vojnih zrakoplova, obavlja osnovne, redovne i
izvanredne teh­ničke preglede zrakoplova i opreme u vojnom zrakoplovstvu, izdaje
certifikate o plovidbenosti vojnih zrakoplova i opreme za njihovu upotrebu kao i
potvrde o upisu u registar vojnih zrakoplova, vodi registar vojnih zrakoplova,
vojnog zrakoplovnog osoblja i vojnih aerodroma u Republici Hrvatskoj, izdaje
dozvolu vojnom letačkom i tehničkom kao i pomoćnom zrakoplovnom osoblju, izdaje
odobrenja za obavljanje specifičnih poslova za potrebe vojnog zrakoplovstva,
provodi i osigurava primjenu zakona i drugih propisa u vojnom zrakoplovstvu,
izdaje odobrenje za sudjelovanje vojnih zrakoplova na civilnim i vojnim
zrakoplovnim priredbama, izrađuje naputke koji reguliraju vojni zračni promet,
odobrava uporabu letačkih i tehničkih priručnika, odobrava vojne zrakoplovne
publikacije, su­dje­luje u radu povjerenstva za tehnički pregled vojnih
aerodroma, obavlja stručno-tehničke poslove Povjerenstva za istraživanje vojnih
zrakoplovnih nesreća.
Za obavljanje poslova Samostalnog odjela za vojni zračni promet ustrojavaju se
sljedeći odsjeci:
a) Odsjek letačkih standarda i operacija,
b) Odsjek vojnih aerodroma i vojnog zračnog prometa,
c) Odsjek zrakoplovno tehničkih standarda i cerifikacije,
d) Odsjek upravljanja kvalitetom.

*a) Odsjek letačkih standarda i operacija*
*Članak 16.f*

Odsjek letačkih standarda i operacija procjenjuje međunarod­ne i NATO standarde
i postupke iz djelokruga Odsjeka, predlaže i sudjeluje u usklađivanju propisa s
preuzetim međunarodnim obvezama i standardima, prati i ocjenjuje primjenjivost
međunarodnih letačkih standarda prema standardima iz nadležnosti Ministarstva,
sudjeluje u izradi zakonskih i podzakonskih propisa vezanih uz djelokrug rada
Odsjeka, provodi postupke vezane uz izdavanje i produžavanje dozvola i
odobrenja, provodi postupke imenovanja vojnih zrakoplovnih stručnjaka ovlaštenih
za izradu priručnika i dokumentacije, pregledava operativne priručnike, druge
priručnike i dokumentaciju, pregledava programe školovanja vojnog letač­kog
osoblja, sudjeluje u radu povjerenstva za istraživanje uzroka vojnih
zrakoplovnih nesreća, utvrđuje letačke standarde za letačke postrojbe, posade
vojnih zrakoplova i ostalo stručno osoblje (sastav i kvalifikacije posade,
školovanje, preobuku, radno i letačko vrijeme, sadržaj operativnih priručnika i
slično), obavlja tehničko-stručne poslove vezane za izdavanje te produženja
dozvola – licenci i ovlaštenja vojnog zrakoplovnog osoblja, propisuje obrasce,
postupke i procedure za izdavanje, obnavljanje i produžavanje valjanosti dozvola
i ovlaštenja vojnog zrakoplovnog osoblja, imenuje povjerenstava za provođenje
ispita vojnog zrakoplovnog osoblja, utvrđuje popis stručnjaka za licenciranje
vojnog zrakoplovnog osoblja, vodi i kontrolira banku pitanja za ispite vojnog
letačkog osoblja, vodi Registar zrakoplovnog osoblja, ovlaštenih ispitivača te
vodi popis ovlaštenih vojnih zdravstvenih organizacija i povjerenstava koje
obavljaju pregled vojnog zrakoplovnog osoblja, pregledava i ocjenjuje programe
školovanja vojnog zrakoplovnog osoblja, obavlja kontrolu ispravnosti odobrenih
postupaka, programa i sustava kvalitete postrojbe za obuku vojnog zrakoplovnog
osoblja, obavlja kontinuirani stručni nadzor po pitanju sigurnosti vojnog
letenja, vrši kontrolne letove u letačkim postrojbama Oružanih snaga te nadzor
nad poslovima iz svoje nadležnosti.

*b) Odsjek vojnih aerodroma i vojnog zračnog prometa*
*Članak 16.g*

Odsjek vojnih aerodroma i vojnog zračnog prometa predstavlja Ministarstvo obrane
u odborima međunarodnih organizacijama po pitanjima vojne i civilno-vojne
suradnje (Eurocontrol NATO, Europska komisija i dr.), priprema prijedloge za
zaključivanje međunarodnih bilateralnih sporazuma iz područja vojnog zračnog
prometa, sudjeluje u pregovorima za zaključivanje međunarodnih bilateralnih
sporazuma iz područja vojnog zračnog prometa, surađuje sa vojnim zrakoplovnim
vlastima drugih država iz područja bilaterale i multilaterale, za potrebe
Ministarstva rješava vojno operativna i pravna pitanja vezana za korištenje
zračnog prostora Republike Hrvatske, daje suglasnost za letenje stranim državnim
zrakoplovima u prostoru Republike Hrvatske, sudjeluje u pripremi izdavanja
dozvole za prijevoz opasnih tvari u preletu teritorija Republike Hrvatske i za
slijetanje na teritorij Republike Hrvatske, predlaže i provodi mjere radi
ujednačavanja nacionalnih propisa koji uređuju vojni zračni promet. Za potrebe
Ministarstva predlaže nadležnom tijelu ustroj zračnog prostora, obavlja
upravno-administrativne poslove iz nadležnosti Ministarstva za vojne aerodrome,
stručne poslove i poslove nadzora vojnih službi koje sudjeluju u osiguranju
zaštite zračne plovidbe, prati i procjenjuje STANAG-e i njihovu primjenu kao
hrvatske vojne norme u području vojnog zrakoplovstva, vojne standarde i postupke
iz djelokruga rada te predlaže usklađivanje donesenih vojnih propisa s
međunarodnim standardima (NATO-a), razvija standarde i procedure za
projektiranje i građenje vojnih aerodroma i vojnih letilišta, sudjeluje u
donošenju plana vojne zrakoplovne infrastrukture, izdaje certifikate za vojne
aerodrome, prati standardizaciju vojne i civilne opreme, osigurava da
međunarodni ugovori odgovaraju vojnim zahtjevima aerodroma, vodi registar vojnih
aerodroma, donosi planove, programe, standarde i provodi politiku koja će
osigurati potreban stupanj zaštite na vojnim aerodromima, daje tehničku pomoć i
savjete po vojnim pitanjima zaštite zračnog prometa, osigurava potrebne
informacije, prati fizičke i financijske programe u svrhu zaštite vojnih
zrakoplova na vojnim aerodromima od neovlaštenog upada.

*c) Odsjek zrakoplovno-tehničkih standarda*
*Članak 16.h*

Odsjek zrakoplovno-tehničkih standarda odobrava namjenu korištenja vojnih
zrakoplova, odobrava Listu minimalno potrebne opreme s kojom zrakoplov može
letjeti, odobrava programe letnih ispitivanja, prikuplja i nadzire ispravnost i
potpunost dokumentacije potrebne za upis u registar hrvatskih vojnih zrakoplova,
provodi upis i ispis zrakoplova iz registra, izdaje potvrdu o upisu u registar,
prati i ažurira stanje zrakoplova (status vlasništva, plovidbenosti, broj
zrakoplova), određuje i dodjeljuje registarske oznake zrakoplova, odobrava
zrakoplovno tehničku dokumentaciju za održavanje vojnih zrakoplova, nadzire
uporabu dokumentacije, odobrava povid­bene naredbe, izdaje vojne zrakoplovne
naredbe, naputke i servis­ne informacije, nadzire razvoj, proizvodnju, remont,
prenamjenu i modernizaciju vojnih zrakoplova i zrakoplovne tehnike, propisuje i
odobrava aktivnosti produljenja životnog vijeka vojnih zrakoplova i zrakoplovne
tehnike, ustrojava, čuva i vodi registar hrvatskih vojnih zrakoplova, ustrojava,
čuva i vodi registar ovlaštenog zrakoplov­no-tehničkog osoblja, ustrojava, čuva
i vodi registar zrakoplovno-tehnič­kog osoblja za ispitivanje događaja koji
utječu na sigurnost letenja, izdaje potvrdu o plovidbenosti vojnih zrakoplova i
zrakoplovne tehnike, izdaje dozvole za održavanje, nadzire ovlasti provedbenih
tijela održavanja vojnih zrakoplova i zrakoplovne tehnike, propisuje procedure
homologacije i validira homologaciju, potvrđuje suklad­nost i ispravnost
certifikata i normi s područja održavanja vojnih zrakoplova i zrakoplovne
tehnike pri ugovaranju aktivnosti u Republici Hrvatskoj i inozemstvu, prati
stanje usuglašenosti usvojenih normi s međunarodnim normama i upravlja procesom
usuglašavanja, odobrava standarde za gradnju vojnih zrakoplova i zrakoplovne
tehnike te provodi nadzor kvalitete, prati rad i prema potrebi provodi nadzor
provedbe sustava potpore održavanju vojnih zrakoplova i zrakoplovne tehnike te
pravilnosti uporabe u Oružanim snagama, predlaže mjere za poboljšanje sustava
održavanja vojnih zrakoplova i zrakoplovne tehnike u cjelini.

*d) Odsjek upravljanja kvalitetom*
*Članak 16.i*

Odsjek upravljanja kvalitetom usmjerava se specifično na unutarnje i vanjske
aspekte kvalitete te jamči i potvrđuje kvalitetu isporučenih proizvoda i
udovoljavanje normama Samostalnog odjela za vojni zračni promet, usporedno
razvija sustav upravljanja kvalitetom u sustavu upravljanja sigurnošću, prati
razvitak upravne strategije uključujući planiranje, programiranje istraživanja i
metodologiju, politiku provođenja nadzora, menadžment znanja, nadzire
sastavljanje i održavanje priručnika o kvaliteti, inicira korektivne i
preventivne mjere i provodi savjetovanje Samostalnog odjela za vojni zračni
promet s aspekta kvalitete i normi pri postavljanju procedura, vodi brigu o
unutarnjim trening programima, dostignutoj razini uvježbanosti i trajnom
uvježbavanju, organizira i nadzire sustav praćenja kvalitete i upravljanja
kvalitetom zrakoplovno tehničkog održavanja, nadzire kvalitetu provedbe
ugovorenih aktivnosti održavanja vojnih zrakoplova i zrakoplovne tehnike u
Republici Hrvatskoj i inozemstvu te obavlja administrativne poslove u području
vojne zrakoplovne infrastrukture na terenu.«.

Članak 7.

U članku 44. stavku 2. iza podstavka b) dodaje se podstavak c) koji glasi: »c)
Laboratorij za nuklearno-biolokško-kemijsku zaštitu i bionadzor.«.

Članak 8.

Iza članka 46. dodaje se članak 46.a i naslov iznad njega koji glasi:

*»c) Laboratorij za nuklearno-biološko-kemijsku zaštitu i bionadzor

Članak 46.a*

Laboratorij za nuklearno-biološko-kemijsku zaštitu i bionadzor obavlja
znanstveno-istraživački i stručni rad u području oružja za masovno uništavanje,
ekologije i bionadzora, obavlja poslove koji se odnose na pravovremenu
detekciju, identifikaciju, karakterizaciju i sprječavanje uporabe te širenja
kontaminacije radiološko-nuklerano-kemijski-biološki štetnih tvari i pojava u
ratu, miru i mirnodopskim operacijama (RKB terorizam i RNBK akcidenti),
sudjeluje u procesu izobrazbe i obavljanju specijalnih zadaća.
Laboratorij za nuklearno-biološko-kemijsku zaštitu i bionadzor podliježe
posebnom režimu rada i zaštite na radu, stručnom vođenju i nadzoru te zaštiti
podataka o zadaćama i rezultatima rada.«.

Članak 9.

U članku 51. stavku 1. riječi: »vojnog zračnog i« brišu se.
U stavku 2. podstavak b) mijenja se i glasi: »b) Odjel vojnog pomorskog
prometa«.

Članak 10.

Naslov iznad članka 53. i članak 53. mijenja se i glasi:

*»b) Odjel vojnog pomorskog prometa*

Odjel vojnog pomorskog prometa je upravno-administrativno i stručno tijelo
Ministarstva koje obavlja zakonom predviđene poslove i poslove prihvaćene na
temelju međunarodno preuzetih obveza, predstavlja Ministarstvo pred nacionalnim
tijelima državne uprave kao i u međunarodnim organizacijama. Za potrebe vojnog
pomorskog prometa i sigurnosti na moru obavlja upravne i druge stručne poslove
vezane za uspostavu i djelovanje sustava pomorske sigurnosti, poslove za
međunarodne i međuresorne odnose na moru, provodi usuglašavanje civilnih i
vojnih propisa vezanih za pomorsko pravo, obveze Ministarstva koje proistječu iz
međunarodnih konvencija, zakona i drugih propisa o pravu mora, prati i usklađuje
problematiku razvoja civilnog dijela pomorske obrane, nadzire rad i propisuje
procedure, izobrazbu, prava i obveze Hrvatske ratne mornarice na zadaćama
nadzora, čuvanja i zaštite mora te vodi evidenciju i protoke međunarodnih vojnih
aktivnosti na moru.«.

Članak 11.

U članku 70. stavku 2. podstavak 3., briše se.

Članak 12.

Podnaslov iznad članka 73. i članak 73., brišu se.

Članak 13.

U članku 185. u stavku 1. iza riječi: »sudjeluje u organizaciji popisa imovine
na čuvanju i uporabi u Ministarstvu i Oružanim snagama« stavlja se zarez i
dodaju riječi: »donosi shemu financijskog osiguranja«.

Članak 14.

U članku 207.a stavak 1. mijenja se i glasi:
»Područni odjel financija Zagreb organizira i provodi financijsko osiguranje,
vrši pripremu i unos podataka za obračun plaća i drugih naknada, organizira
gotovinski platni promet i vodi financijsko i materijalno knjigovodstvo te prati
realizaciju proračuna po mjestu, vremenu i vrsti rashoda za pristožerne
postrojbe Glavnog stožera, zapovjedništvo i ustrojstvene jedinice Hrvatskog
ratnog zrakoplovstva i protuzračne obrane, za ustrojstvene jedinice Hrvatskog
vojnog učilišta i Zapovjedništva za potporu sa sjedištem u Zagrebu, Plesu i
Velikoj Buni, za ustrojstvene jedinice Hrvatske kopnene vojske sa sjedištem u
Zagrebu, Petrinji i Bjelovaru.«

Članak 15.

U članku 207.f stavak 1. mijenja se i glasi:
»Područni odjel financija Split organizira i provodi financijsko osiguranje,
vrši pripremu i unos podataka za obračun plaća i drugih naknada, organizira
gotovinski platni promet i vodi financijsko i materijalno knjigovodstvo te prati
realizaciju proračuna po mjestu, vremenu i vrsti rashoda za zapovjedništvo i
postrojbe Hrvatske ratne mornarice, za ustrojstvene jedinice Hrvatske kopnene
vojske sa sjedištem u Kninu i Zemuniku Donjem te za ustrojstvene jedinice
Zapovjedništva za potporu sa sjedištem u Splitu.«.

Članak 16.

U članku 207.k stavak 1. mijenja se i glasi:
»Područni odjel financija Karlovac organizira i provodi financijsko osiguranje,
vrši pripremu i unos podataka za obračun plaća i drugih naknada, organizira
gotovinski platni promet i vodi financijsko i materijalno knjigovodstvo te prati
realizaciju proračuna po mjestu, vremenu i vrsti rashoda za zapovjedništvo i
ustrojstvene jedinice Hrvatske kopnene vojske sa sjedištem u Karlovcu, Ogulinu i
Slunju.«.

Članak 17.

U članku 207.p stavak 1. mijenja se i glasi:
»Područni odjel financija Osijek organizira i provodi financijsko osiguranje,
vrši pripremu i unos podataka za obračun plaća i drugih naknada, organizira
gotovinski platni promet i vodi financijsko i materijalno knjigovodstvo te prati
realizaciju proračuna po mjestu, vremenu i vrsti rashoda za ustrojstvene
jedinice Hrvatske kopnene vojske u Gašincima, Osijeku, Požegi i Vinkovcima, za
ustrojstvene jedinice Hrvatskog vojnog učilišta i Zapovjedništva za potporu sa
sjedištem u Gašincima i Požegi.«.

Članak 18.

U članku 214. iza stavka 5. dodaju se novi stavci 6., 7. i 8. koji glase:
»Radom Samostalnog odjela za protokol upravlja načelnik.
Radom Samostalnog odjela za sukcesiju vojne imovine upravlja načelnik.
Radom Samostalnog odjela za vojni zračni promet upravlja načelnik«.
Dosadašnji stavci 6., 7., 8., i 9. postaju stavci 9., 10.,11. i 12.

Članak 19.

U članku 215. stavku 3. riječi: »i Podregistra za prijem i pohranu informacija i
dokumenata u razmjeni između Republike Hrvatske i NATO-a«, brišu se.

Članak 20.

U članku 216. iza riječi: »predsjednik Višeg vojnostegovnog suda« briše se zarez
i stavlja točka, a ostali dio rečenice se briše.

Članak 21.

U članku 217. stavku 2. iza riječi: »načelnik Samostalnog odjela za reviziju«
stavlja se zarez i dodaju riječi: »načelnik Samostalnog odjela za protokol,
načelnik Samostalnog odjela za sukcesiju vojne imovine, načelnik Samostalnog
odjela za vojni zračni promet«.

Članak 22.

Područni odjeli financija iz ove Uredbe obavljat će i poslove područnih odjela
financija propisanih Uredbom o unutarnjem ustrojstvu Ministarstva obrane, do
zaključenja poslovanja ukinutih ustrojstvenih jedinica Oružanih snaga.

Članak 23.

U cijelom tekstu Uredbe riječi: »Vojna sigurnosna agencija« zamjenjuje se
riječima: »Vojna sigurnosno-obavještajna agencija«, u odgovarajućem padežu.

Članak 24.

U tabelarnom prikazu okvirnog broja državnih službenika i namještenika i
djelatnih vojnih osoba, mijenja se okvirni broj držav­nih službenika i
namještenika i djelatnih vojnih osoba potrebnih za obavljanje poslova u skladu s
odredbama ove Uredbe, sastavni je dio ove Uredbe i ne objavljuje se u »Narodnim
novinama«.
Ministar obrane, uz prethodnu suglasnost Središnjeg državnog ureda za upravu,
uskladit će Pravilnik o unutarnjem redu Ministarstva obrane u skladu s odredbama
ove Uredbe u roku od 30 dana od dana njezina stupanja na snagu.

Članak 25.

Ova Uredba stupa na snagu osmoga dana od dana objave u »Narodnim novinama«, osim
odredbi članaka 3., 4., 5. i 20. ove Ured­be koji stupaju na snagu 1. siječnja
2008. godine.

Klasa: 023-03/07-01/21
Urbroj: 5030109-07-1
Zagreb, 2. studenoga 2007.

Potpredsjednica Vlade
i ministrica obitelji, branitelja
i međugeneracijske solidarnosti
**Jadranka Kosor, dipl. iur**., v. r.

Uredba, NN 115/2007-3363
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)